Fliek nie meer vertoon ná nuwe ouderdomsbeperkingInxeba – The Wound (Foto: ANA) Die Film- en Publikasieraad (FPB) het Woensdag aangekondig hy het die ouderdomsbeperking van Inxeba (The Wound), die omstrede Suid-Afrikaanse fliek wat op die kortlys vir vanjaar se Oscar-toekennings was, aangepas. Die fliek, ŉ gay liefdesverhaal wat in isiXhosa vertel word, se oorspronklike ouderdomsbeperking van 16 vir kru taal en seks, is deur die raad se appèltribunaal verander na X18 vir die klassifiseerbare elemente van seks, kru taal, naaktheid, geweld en vooroordeel. “Die gradering van X18 beteken dat die rolprent slegs by aangewese volwasse persele versprei kan word. Dit beteken dat die prent nie in teaters of op enige ander platform uitgesaai mag word wat nié ingevolge die wet aangewese geriewe vir volwasse gehore is nie,” het die FPB gesê. Inxeba (The Wound) handel oor die tradisionele ukwaluka, ŉ Xhosa-ritueel wat aanduiding is van ŉ seun wat ŉ man word, en wat besnydenis insluit. Kwessies oor seksuele identiteit word aangeroer in die vorm van ŉ gay liefdesverhaal. Die lokprent vir die fliek het wyd kommentaar uitgelok. Talle teaters het besluit om nie die fliek te vertoon nie ná dreigemente van groepe wat teen die fliek gekant is. Maroela Media het vroeër berig die Christen-Demokratiese Party (CDP) het gesê hy is geskok oor die ANC-regering se minagting van die waardigheid van die Christelike gemeenskap in Suid-Afrika deur dié fliek te finansier en te laat meeding op internasionale vlak. Theunis Botha, leier van die CDP, het gesê die fliek beeld Jesus Christus uit as ŉ homoseksuele man. “ŉ Mens kan net dink wat sou gebeur het as dieselfde uitlating oor die Islamitiese ‘profeet’ gemaak is!” Hy het gesê dit is betreurenswaardig dat ŉ fliek met só ŉ godslasterlike tema deur die regering bevorder word. “Dit is ŉ belediging vir die byna 80% Christelike bevolking in Suid-Afrika. Die CDP doen ŉ beroep op alle Christene, as die meerderheid Suid-Afrikaners, om teen hierdie fliek, en enige voorval waar ons Here Jesus Christus se naam misbruik word, op te staan. Ons bevorder egter nie geweld of intimidasie as ŉ metode om die staat te dwing om ons waardigheid te respekteer nie.”